Document ID: 32005L0074

32005L0074
L 282/9
JURNALUL OFÍCIAL AL UNIUNII EUROPENE
DIRECTIVA 2005/74/CE A COMISIEI
din 25 octombrie 2005
de modificare a Directivei 90/642/CEE a Consiliului privind conținuturile maxime de reziduuri de etofumesat, lambda-cihalotrin, metomil, pimetrozină și tiabendazol
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (1), în special articolul 7,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (2), în special articolul 4 alineatul (1) litera (f),
întrucât:
(1)
În conformitate cu dispozițiile Directivei 91/414/CEE, autorizațiile pentru produse fitosanitare destinate utilizării pentru culturi specifice sunt de resortul statelor membre. Aceste autorizații trebuie să aibă la bază evaluarea efectelor produselor asupra sănătății oamenilor și animalelor și a impactului asupra mediului. Elementele care trebuie luate în considerare în cadrul acestor evaluări includ expunerea utilizatorului și a altor persoane prezente și efectele asupra mediului terestru, acvatic și aerian, precum și efectele asupra ființelor umane și animalelor pe care le are consumul de reziduuri prezente pe culturile tratate.
(2)
Conținuturile maxime de reziduuri (CMR) reflectă utilizarea unor cantități minime de pesticide cu scopul de a asigura protecția adecvată a plantelor, aplicate astfel încât cantitatea de reziduuri să fie cât mai redusă și să fie acceptabilă din punct de vedere toxicologic, în special în ceea ce privește estimarea unei doze zilnice admise.
(3)
Conținuturile maxime de reziduuri ale pesticidelor trebuie să fie revizuite periodic. Ele pot fi modificate pentru a lua în considerare noi utilizări, noi informații și noi date.
(4)
CMR sunt stabilite la limita inferioară de detecție în cazul în care utilizările autorizate ale produselor fitosanitare nu au ca rezultat conținuturi de reziduuri de pesticide detectabile în sau pe produsele alimentare, în cazul în care nu există o utilizare autorizată, în cazul în care utilizările care au fost autorizate de către statele membre nu au fost susținute de datele necesare sau în cazul în care utilizările în țările terțe care au ca rezultat prezența unor reziduuri în și pe produsele alimentare care ar putea fi introduse pe piața comunitară nu au fost susținute de datele necesare.
(5)
Comisiei i-au fost comunicate informații cu privire la noi utilizări sau modificări ale utilizării anumitor pesticide reglementate de Directiva 90/642/CEE. Aceste pesticide sunt etofumesatul, lambda-cihalotrinul, metomilul, pimetrozina și tiabendazolul.
Expunerea acută la lambda-cihalotrin, metomil și pimetrozină, pentru care există o doză acută de referință, prin intermediul unor produse alimentare care pot conține aceste substanțe, a fost estimată și evaluată în conformitate cu procedurile și practicile utilizate în Comunitate, luând în considerare directivele publicate de Organizația Mondială a Sănătății. Au fost luate în considerare avizele Comitetului științific pentru plante, cu precădere liniile directoare și recomandările privind protecția consumatorilor de produse alimentare tratate cu pesticide. Evaluarea dozei de lambda-cihalotrin, metomil și pimetrozină dovedește că stabilirea CMR nu va produce o depășire a dozei acute de referință. În cazul etofumesatului și tiabendazolului, o evaluare a informațiilor disponibile a arătat că nu este necesară nici o doză acută de referință și, prin urmare, nu este necesar să se înceapă o evaluare pe termen scurt.
(6)
Prin urmare, este necesar să se modifice conținuturile maxime de reziduuri pentru aceste pesticide.
(7)
Ținând seama de progresele tehnologice și științifice, ar trebui să se stabilească CMR pentru produse relativ noi în Comunitate, precum „papaia” și „cassava”. Prin urmare, este necesară modificarea listei cu exemple în cadrul grupelor prevăzute în anexa I la Directiva 90/642/CEE.
(8)
Stabilirea sau modificarea la nivel comunitar a CMR provizorii nu împiedică statele membre să stabilească CMR provizorii pentru etofumesat în conformitate cu articolul 4 alineatul (1) litera (f) din Directiva 91/414/CEE și anexa VI. Se consideră că o perioadă de patru ani este suficientă pentru a stabili majoritatea altor utilizări ale substanțelor active în cauză. La sfârșitul acestei perioade, este necesară definitivarea conținuturilor maxime provizorii de reziduuri.
(9)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Se adaugă termenul „papaia” în anexa I la Directiva 90/642/CEE la rubrica 1 punctul (vi) „Fructe diverse”, între „Măsline” și „Fructul pasiunii”. Se adaugă termenul „cassava” în anexa I la Directiva 90/642/CEE la rubrica 2 punctul (i), „Legume rădăcinoase și cu tuberculi”, între „Morcovi” și „Țelină de rădăcină”.
Articolul 2
Directiva 90/642/CEE se modifică după cum urmează:
1.
La anexa II, conținuturile maxime de reziduuri de etofumesat, lambda-cihalotrin, metomil, pimetrozină și tiabendazol se înlocuiesc cu cele din anexa I la prezenta directivă.
2.
Conținuturile maxime de reziduuri de etofumesat prevăzute în anexa II la prezenta directivă se adaugă în anexa II.
Articolul 3
(1) Statele membre adoptă și publică, până la 26 aprilie 2006, actele cu putere de lege și actele administrative necesare pentru a se conforma prezentei directive. Ele comunică de îndată Comisiei textul acestor acte, precum și un tabel de corespondență între aceste acte și prezenta directivă.
Statele membre aplică aceste acte de la 27 aprilie 2006.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o astfel de trimitere la data publicării oficiale. Statele membre stabilesc modalitățile de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 5
Prezenta directivă se adresează statelor membre.
Adoptată la Bruxelles, 25 octombrie 2005.

Labels: 7
17
0
20